google/wiki40b huggingface dataset:
הדי זילברמן

ביוגרפיה

זילברמן גדל והתחנך בפתח תקווה, בן לאב רב חובל בחברת "צים" ולאם ספרנית במשרד החינוך.
עם גיוסו לצה"ל בשנת 1991 התנדב לקורס חובלים, ולאחר מספר חודשים בקורס שובץ בחיל התותחנים בגדוד 404. יצא לקורס קצינים ועם סיומו בשנת 1993 שב לגדוד. לאחר כארבעה חודשים כקצין מונה לקע"ת (סמסו"ל) והוביל את הסוללה במבצע דין וחשבון בגזרה המערבית בלבנון. הוצב כמדריך בקורס קציני תותחנים, ועם סיום קורס מ"פים שב לגדוד 404 כמפקד סוללה ב'. בתפקיד זה קלט לסוללה את תותחי ה"דוהר" הראשונים של חיל התותחנים. לאחר סיום תפקיד מסו"ל}} שב להדרכה בקורס הקצינים החיילי, הפעם כמפקד סוללה. בתום תקופת ההדרכה מונה לסגן מפקד גדוד 403 לתקופה של שנה וחצי.
לאחר תפקיד סמג"ד יצא ללימודים אקדמיים והשלים לימודי הנדסת תעשייה וניהול. בתום הלימודים שירת כקצין אג"ם של עוצבת "עמוד האש" והיה שותף ללחימתה במבצע חומת מגן. לאחר כשנה יצא ללימודי פו"ם.
בתום קורס מג"דים מונה ב-2003 למפקד גדוד 402 ולאחר כשנתיים בתפקיד עבר לשרת כראש ענף חת"ם במחלקת אמל"ח בזרוע היבשה, תפקיד בו היה אמון על פיתוח ורכש אמצעי לחימה חדשים לחיל התותחנים ובהם – תותחים, רקטות, מערכות נשק, מערכות שליטה ובקרה, חימושים מגוונים, מכ"מים ומערכות מטאורולוגיות. בתום כשנתיים מונה למפקד יחידת זיק, אותה הוביל במבצע עופרת יצוקה. תקופתו ביחידה התאפיינה במתח מבצעי גבוה סביב רצועת עזה, בהידוק שיתוף הפעולה עם טייסות הכטב"ם של חיל האוויר ובחיזוק שיתוף הפעולה עם מפקדות הפעלת הכוח היבשתיות, ע"י שילוב קציני כטב"ם וחוזי בכל חטיבה בצה"ל. 
בשנת 2009 מונה למפקד עוצבת המילואים התבור ובמקביל שירת כראש תורת הלחימה של חיל התותחנים. ב-2011 מונה למפקד עוצבת עמוד האש והוביל את האגד ואת מרכז האש האוגדתי במבצע עמוד ענן (2012). במסגרת התפקיד, בדצמבר 2011, מונה לראש ועדת חקירה מטכ"לית בעקבות תקרית בטיחות חמורה, שבה נפלו שני פגזים במהלך תרגיל בצאלים, בסמוך ללוחמי חטיבת מילואים ולמפקדים בכירים, בהם הרמטכ"ל, רא"ל בני גנץ.
בקיץ 2013 החל את תפקידו כקצין אג"ם של פיקוד הצפון. האירוע המרכזי בתפקידו זה היה סדרת ימי קרב עם חזבאללה במרחב הר דוב (ינואר 2015). לאחר סיום תפקידו יצא זילברמן ללימודים במכללה ללימודי ביטחון (Royal College of Defence Studies) באנגליה.
ב-6 ביולי 2015 הוחלט להעלותו לדרגת תא"ל ולמנותו לראש חטיבת התכנון באגף התכנון. בתקופתו כרח"ט תכנון (2016–2019) הוביל זילברמן את מימוש התוכנית הרב שנתית "גדעון" וסייע בפיתוח החשיבה המטכ"לית לעיצוב צה"ל בשנת 2030, כמו כן היה שותף מרכזי לעיצוב תר"ש 'תנופה'.
ב-13 ביוני 2019 אושר מינויו לדובר צה"ל, והוא נכנס לתפקיד זה ב-15 בספטמבר 2019.

השכלה וחיים אישיים

בעל תואר ראשון בהנדסת תעשייה וניהול במגמת מערכות מידע, אותו סיים בהצטיינות יתרה, באוניברסיטת בן-גוריון בנגב (2001). בוגר ה-RCDS (Royal College of Defence Studies) בבריטניה (2016) ותואר שני בבטחון לאומי בהצטיינות מאוניברסיטת חיפה (2018).
זילברמן נשוי, אב לשלושה ומתגורר בכרכור.
מארט סנדר

ביוגרפיה

סנדר נולד בטאלין ובנעוריו למד נגינה בכינור וניצוח מוזיקלי.
בגיל שמונה עשרה החל לשיר במקהלה של האופרה הלאומית של אסטוניה ובגיל תשע עשרה זכה בתחרות כשרונות במוסקבה, הוא ביצע עם המקהלה שלו סיבוב הופעות ברחבי ברית המועצות ומדינות נוספות באירופה.
הוא סיים תואר במוזיקולוגיה באוניברסיטת טאלין, הוא גם סיים תואר שני בבימוי קולנוע וטלוויזיה בבית ספר הבלטי לקולנוע ומדיה (Baltic Film and Media School).
ב-1991 היה בתפקיד הראשי בסרט המוזיקלי הפיני "Iskelmäprinssi" לצד פירקו מאנולה.
ב-1993 לאחר שהזמרת יאניקה סילאמה נבחרה לייצג את אסטוניה בפעם הראשונה באירוויזיון הוא הנחה את האירוע לבחירת השיר אותו תבצע בתחרות, ב-1999 הגיש את תוצאות הניקוד של אסטוניה באירוויזיון.
ב-1993 שיחק בסרט האמריקאי "Candles in the Dark" על נערה אמריקאית העוברת לגור באסטוניה.
מ-2006 ועד 2011 הנחה את הגרסה האסטונית של רוקדים עם כוכבים.
ב-1998 שיחק בסרט "Kallis härra Q".
ב-2007 ביים את הסרט בו גם שיחק "Berlin 1945 - Musik Unter Bomben", סרט מוזיקלי בן התנגנו שירים שהיו פופולריים במהלך הרייך השלישי.
מוזיאון ראלי

היסטוריה

המוזיאון הישראלי, השלישי בסדרת המוזיאונים שהקים רקנאטי, נפתח באוקטובר 1993. קדמו לו המוזיאון בפונטה דל אסטה באורוגוואי, שנפתח בשנת 1987, והמוזיאון בסנטיאגו בירת צ'ילה, שנפתח בשנת 1992. בשנת 2000 נפתח מוזיאון רביעי בעיר מרבייה, ספרד. 4 וחצי מיליון דולר הושקעו בהקמת מבנה המוזיאון, המשתרע על 700 מטרים רבועים, ושוכן בתוך גן שגודלו 40 דונמים (40,000 מטרים רבועים).
המוזיאונים נקראים על שם בנק האחים ראלי (Ralli Brothers (Bankers) S.A), הבנק הפרטי השווייצרי (אף הוא מייסודה של משפחה יוונית, כמו משפחת רקנאטי) שבאמצעות רכישתו וניהולו המוצלחים מאז סוף שנות ה-60 של המאה ה-20 עשה הארי רקנאטי את עיקר הונו האישי.
מיום הקמתו מנהלת את המוזיאון לילי צוהר.

עקרונות

המוזיאון בקיסריה ייחודי בין המוזיאונים לאמנות בארץ: אין גובים בו דמי כניסה, מתוך עיקרון; לדעת רקנאטי, האמנות שייכת לקהל הרחב, ואין לגבות כסף ממי שבא לראותה. ניתנים עלוני הסבר לקהל. המוטו של המוזיאון גורס כי "מטרת האמנות – הנאה".

מוזיאון ראלי 1

המוזיאון מציג אמנות לטינו-אמריקאית, כמעט אך ורק מן המאה העשרים, חלקה של אמנים ידועים, בעיקר סלבאדור דאלי, פסלים רבים שלו מוצגים בקומה השנייה, ואחרים של אמנים אלמוניים יחסית. הרושם העיקרי הוא של צבע, חום וחיוניות. ברחבי המוזיאון פזורים פסלים ליד המוצגים יש תוויות ובהן הפרטים המקובלים, בעברית ובאנגלית.
בקומה התחתונה תערוכה ארכאולוגית "חלומו של הורדוס" המתארת את קיסריה לתקופותיה ובה ממצאים מתקופות שונות. לידו סדרת מדליונים שנטבעו בצרפת במאה העשרים, שעליהם קלסתרי ציירים, סופרים, וממציאים מן המאות הקודמות.

מוזיאון ראלי 2 - "זיכרון ספרד"

באפריל 2007 נחנך מוזיאון מפואר במקום הנקרא "זיכרון ספרד". החצר הגדולה בכניסה למוזיאון בנויה בהשראת החצר המפורסמת בארמון אלהמברה בגרנדה שבספרד. בכניסה יש מזרקה על שם כריסטופר קולומבוס ואחריה מזרקה הנישאת על אריות שמפיהם זורמים מים כמו במזרקת האריות המפורסמת בארמון אלהמברה. משני הצדדים ניצבים פסלי שיש של הבולטים מיהודי ספרד כמו שלמה אבן גבירול, יהודה הלוי, הרמב"ם וברוך שפינוזה. כן מופיעים פסליהם של אנשים חשובים שמוצאם מהאנוסים כמו נוסטרדמוס, וכן כריסטופר קולומבוס ומיגל דה סרוונטס. בתוך המוזיאון בן שלוש הקומות מוצגים ציורים על נושאים מהתנ"ך שצוירו על ידי אמנים אירופאים במאות ה-16 עד ה-18 ותערוכה המוקדשת לאמנות של פאול קור. מול הכניסה למוזיאון אנדרטת שיש גדולה בצורת אובליסק, לזכר קהילות היהודים באיטליה ולזכר האיטלקים שהצילו יהודים במלחמת העולם השנייה. בסמוך למוזיאון ישנה גינה ובה פסלי אלה שתרמו להקמתה של מדינת ישראל כמו בנימין זאב הרצל, חיים ויצמן, ארתור ג'יימס בלפור, הארי טרומן ודוד בן-גוריון.
פרידריך הראשון, רוזן צולרן

ביוגרפיה

פרידריך היה בנו של בורקארד הראשון, רוזן צולרן
, והיה נשוי ליודיהילד מאוראך-דטינגן, ממנה נולדו לו 9 ילדים. בנו הבכור היה פרידריך השני, רוזן צולרן, ובן נוסף שלו היה בורקארד, אשר ייסד את רוזנות צולרן-הוהנברג (אשר נכחדה בשנת 1486).
פרידריך גם היה הפוגט הראשון שלמנזר אלפירסבאך השוואבי, אשר נוסד על ידי אדלברט מצולרן (מענף צולרן-הייגרלוך קצר הימים), ועל ידי לורדים אחרים.
בית צולרן (מאוחר יותר: הוהנצולרן) ביסס את כוחו והתעצם על ידי הנאמנות שלהם למשפחה הקיסרית. פרידריך שירת את היינריך החמישי, קיסר האימפריה הרומית הקדושה, ואף נשלח בשליחות דיפלומטית לצרפת. הוא אף ליווה את היינריך החמישי במסעו לאיטליה בשנת 1110 ושוב בשנת 1111, בשל כוונת היינריך החמישי לתבוע את הכתר הקיסרי ברומא. הוא מוזכר גם כיועץ להיינריך החמישי בשנים 1111 ו-1114, בעת האספה הקיסרית בשטרסבורג.
ולריקה גמאן

קריירת מועדונים

גאמאן החל את הקריירה המקצוענית בקבוצת אוניברסיטטה קראיובה, בשנת 2006. לאחר ששימש כקפטן הקבוצה, ובילה בה 5 שנים, חתם לתקופת האביב בשנת 2011 כשחקן חופשי בדינמו בוקרשט, ולאחר ששותף ב-7 משחקים בלבד בשורות דינמו, שב מחדש לקראיובה ב-1 ביולי 2011. בעקבות תקופה זו, חל סכסוך בינו לבין הנהלת אוניברסיטטה קראיובה, דבר שהוביל לחתימתו באסטרה ג'יורג'יו ב-3 באוגוסט 2011, חודש בלבד לאחר ששב לקראיובה. בג'יורג'יו, חתם גאמאן על חוזה לחמש שנים. במדי אסטרה, היה שותף להצלחה היסטורית של המועדון, לאחר שזכה בתואר הגביע הרומני לראשונה בתולדותיו, בעונת 2013-2014, ושנתיים לאחר מכן אף זכו בתואר אליפות היסטורי. ב-16 ביוני 2016 חתם בקרדמיר קרבוקספור הטורקית. ב-19 בינואר 2018 חתם בסטיאווה בוקרשט. ב-1 ביולי 2018 חתם בא-שבאב הסעודית.

קריירה בינלאומית

משחק הבכורה של גאמאן במדי נבחרת רומניה היה ב-11 בנובמבר 2011, בו הפסידה רומניה בתוצאה 2-1 מול בלגיה. ב-11 בספטמבר 2012, כבש את שער הבכורה שלו עבור רומניה, כבש במשחק הניצחון 4-0 מול אנדורה, במסגרת מוקדמות מונדיאל 2014. גאמאן נכלל בסגל הנבחרת הרומנית לקראת טורניר הגמר של יורו 2016 בצרפת.
ג'ורדן פיקפורד

סנדרלנד

פיקפורד הצטרף לאקדמיה של סנדרלנד בגיל שמונה, ובשנת 2010, קודם לקבוצת המילואים.
ב-2011 חתם על החוזה המקצועי הראשון עם המועדון. ושנה לאחר מכן חתם על הארכת חוזה עם המועדון.

השאלה לברדפורד סיטי

ב-21 ביולי 2014, פיקפורד הצטרף בהשאלה למועדון ברדפורד סיטי.  הוא עשה את הופעת הבכורה שלו ב-9 באוגוסט בהפסד 2–3 לקובנטרי סיטי. ושמר הראשון שלו נקי במשחק הבא, בתיקו 0-0 נגד וולסול.

השאלה לפרסטון נורת' אנד.

ב-31 ביולי 2015, פיקפורד הצטרף בהשאלה למועדון פרסטון נורת' אנד.  הוא שמר על שער נקי על הופעת הבכורה שלו בתיקו 0-0 נגד מידלסברו.

חזרה לסנדרלנד

ב-1 בינואר 2016, חזר פיקפורד לסנדרלנד, כאשר בקבוצה נאבקה על הישארות בליגת העל.
 המשחק הראשון שלו התקיים ב-9 בינואר 2016, במשחק הגביע נגד ארסנל, שהסתיים בתוצאה 1–3.
הופעת הבכורה שלו בליגת העל הייתה נגד טוטנהאם הוטספר ב-וויט הארט ליין ב-16 בינואר 2016 שהסתיים בהפסד 1–4,
מה שהפך אותו לשוער ששיחק בין חמש הליגות של הכדורגל האנגלי עד גיל 21
ב-26 בינואר, פיקפורד, חתם על חוזה חדש עד 2020.
ב-13 באפריל 2017, פיקפורד היה אחד מששת המועמדים לפרס השחקן הצעיר של השנה מטעם  ארגון השחקנים

אברטון

ב-15 ביוני 2017, פיקפורד חתם על חוזה לחמש שנים במועדון אברטון .
סכום ההעברה הראשוני בסך של 25 מיליון פאונד, עם אפשרות שיעלה ל 30 מיליון. מה שהפך אותו לשוער הרביעי הכי יקר בהיסטוריה, ולשוער הבריטי היקר ביותר, ולשחקן השני הכי יקר שאברטון החתימה.
פיקפורד עשה את הבכורה בליגה במדי אברטון ב-12 באוגוסט 2017, כאשר המועדון ניצח את סטוק סיטי 1-0 באצטדיון גודיסון פארק.

נבחרות צעירות

פיקפורד יצג את נבחרת אנגליה מגילאי עד 16 עד לגילאי 21, מאז אוקטובר 2009.

נבחרת בוגרת

ב-24 באוגוסט 2017, פיקפורד זומן על ידי גארת סאותגייט לנבחרת הבוגרת של אנגליה, לשני משחקי מוקדמות גביע העולם 2018 נגד מלטה ונגד סלובקיה, אולם מאוחר יותר הוא פרש מהקבוצה בגלל פציעה.
זומן למונדיאל 2018 שהתקיים ברוסיה.
השוער האנגלי הראשון בהיסטוריה שניצח דו-קרב פנדלים בגביע העולם לנבחרתו נגד נבחרת קולומביה והעלה אותה לרבע הגמר מול שוודיה.
הנבחרת הודחה בחצי הגמר נגד נבחרת קרואטיה אולם פיקפורד הציג יכולת טובה, שזכתה לשבחים רבים.
אנודת הקרבה

אנודת הַקְרָבָה, או מוט הקרבה, היא סוג של אנודה מתכתית המשמשת להגנה על גופים מתכתיים מפני שיתוך, ומיועדת להתמוסס כדי להגן על מרכיבים מתכתיים אחרים.
בפשטות, זוהי פיסת מתכת הנוטה לשיתוך המחוברת במעגל חשמלי (על ידי מוצק מוליך, או דרך תמיסה מוליכה) לגוף עשוי ממתכת אחרת שעליו יש להגן. פיסת המתכת להקרבה עוברת שיתוך לפני המתכת המוגנת, ובדרך כלל תתמוסס לגמרי לפני שהמתכת המוגנת תחל לעבור שיתוך בעצמה.
באופן טכני, אנודת הקרבה היא מתכת העוברת חמצון ביתר קלות (בעלת פוטנציאל חיזור גבוה יותר) לעומת המתכת המוגנת. האנודה מוסרת אלקטרונים והם זורמים למתכת המוגנת, שנאלצת להפוך לקתודה, המרכיב קולט האלקטרונים. מכיוון ששיתוך הוא למעשה הסרת אלקטרונים מהמתכת, תתקבל הגנה משיתוך.
לדוגמה, אם נחבר אבץ וברזל, בנוכחות חמצן, הם יחלו לעבור שיתוך - יאבדו אלקטרונים (תוך יצירת תחמוצת - חלודה). אך עקב הריאקטיביות הנמוכה יותר של ברזל (פוטנציאל חיזור נמוך יותר), הוא יחליף את האלקטרונים שאבדו לו באלקטרונים מהאבץ; הברזל מוגן כל עוד האבץ לא עבר שיתוך מלא.
דוגמה אחת לשימוש הוא אנודה גלוונית המשמשת במערכות הגנה קתודית, שם המטרה היא למנוע את שיתוך המתכת (כמו שלדת ספינה, צינור נפט, או מכל חימום מים). לאנודה הגלוונית אלקטרושליליות נמוכה יותר מהמתכת המוגנת, ולכן מוסרת את האלקטרונים למתכת המוגנת, בהתאם לצורך. מתכות נפוצות לשימושים אלה הן אבץ, אלומיניום ומגנזיום.
דוגמה נוספת היא האנודה בתהליך ציפוי אלקטרוכימי, בו המתכת מהאנודה מחליפה את המתכת שנלקחת מתמיסת הציפוי, כאשר זו משוקעת על הקתודה.
פליקס מוטל

ביוגרפיה

פליקס מוטל נולד סמוך לווינה וטיפח קריירה מוצלחת בקונסרבטוריון הווינאי. הוא עשה לו שם כמנצח מחונן למוזיקה של וגנר ובשנת 1886 עמד בראש הצגת "טריסטן ואיזולדה" בפסטיבל ביירוית. בין השנים 1881 ל-1903 היה מנצח האופרה של קרלסרוהה ופעילותו שם פירסמה את שמו ברבים, בעיקר הודות להפקת יצירותיהם של וגנר ושל ברליוז. בשנים הבאות ביקר בלונדון ובניו יורק, שם היה מנצח אורח במטרופוליטן אופרה בשנת 1903. בשנת 1904 התמנה למנהל האקדמיה למוזיקה בברלין. 
פליקס מוטל נפטר ב-2 ביולי 1911, 11 ימים לאחר שלקה בהתקף לב בשעה שניצח על הצגה של "טריסטן". המנצח יוזף קיילברת התמוטט בדיוק באותו מקום, בשעת ניצוח על אותה אופרה עצמה, ומת בשנת 1968. 
מוטל נחשב לאחד המנצחים המבריקים ביותר בתקופתו. הוא חיבר כמה אופרות, שהמצליחה ביותר בהן הייתה "אגנס ברנהאואר" (ויימאר 1881), ומספר רב של שירים וקטעי מוזיקה אחרים.
סק"א חברובסק

היסטוריה

הקבוצה הוקמה תחת חסות בית הקצינים הפיקודי ומי שתמך בקבוצה היה מפקד המחוז הצבאי המקומי, מרשל רודיון מלינובסקי. הישג השיא של הקבוצה היה בשנים 1990-1991 כשהמאמן בוריס סמיונוב הוביל אותה למקום השישי בליגת המשנה. ב-1993 הקבוצה הודחה לליגה השנייה. מאז 2002 הקבוצה משחקת בליגת המשנה (השנייה בחשיבותה). הקבוצה קיבלה בשנת 1999 קיבלה את השם "סק"א-אנרגיה חברובסק".
בשנת 2016 הקבוצה עברה מיתוג מחדש שכלל השמטת המילה "אנרגיה" ומעתה נקראה סק"א חברובסק ושונה סמל הקבוצה.
בעונת 2016/2017 הקבוצה העפילה לשמינית גמר הגביע לאחר שגברה 0:1 על מוליכת הליגה הרוסית, ספרטק מוסקבה ובהמשך העונה אף התמודדה בטורניר הישרדות וגברה על אורנבורג בדרך להעפלה לליגת העל הרוסית בכדורגל לראשונה בתולדותיה, ברם היא התקשתה מאוד לשמור על מקומה וניצבה במקום האחרון בטבלת האליפות במרבית העונה. בדצמבר 2017 נערכו שינויים בהנהלת הקבוצה: המאמן אלכסיי פודובסקי מונה למנהל ספורטיבי ולמאמן מונה רינאט ביליאלטדינוב, בעוד אלכסיי קנדאלינצב מונה למנכ"ל הקבוצה, אך גם רינאט לא הצליח לייצב את המצב בקבוצה והוא פוטר כעבור 3 חודשים. באותה עונה העפילה לרבע גמר הגביע הרוסי בכדורגל 2017/2018 לאחר שגברה על דינמו סנקט פטרבורג. ברם, הקבוצה לא הצליחה לשמור על מקומה ולאחר עונה אחת בלבד נשרה חזרה לליגת הכדורגל הלאומית של רוסיה.
שמואל לנדא

ביוגרפיה

נולד ביאמפול, בנו השני של רבי יחזקאל סג"ל לנדא - הנודע ביהודה, שכיהן כרב העיירה. בהיותו בן 5 עברה משפחתו לפראג, שם נתמנה אביו לכהן כרב העיר. למד תורה אצל אביו. נשא את הינדכה, בתו של הרב אורי פייבל (פייביש) היילפרין רבן של קעלין וליסא, ונכדת רב שמואל הילמן היילפרין רבה של מץ. לאחר נישואיו התגורר בפראג. לעת זקנותו של אביו, מינהו אביו למלא את מקומו בתפקידיו כרב העיר וכראש הישיבה, עד לפטירת אביו המשיך לכתוב את תשובותיו ולאחר פטירתו הוציא לאור את המהדורה השנייה של הספר 'נודע ביהודה' כשחלק מתשובותיו מובאים בספר. הוציא לאור את תשובותיו בשו"ת "שיבת ציון", בו הוא מתמקד בביאור תשובות אביו. הגהותיו לספר שער המלך נדפסו במהדורת מכון ירושלים של ספר זה.
לאחר פטירת אביו מילא את מקום אביו כראש בית הדין בפראג אך מאז פטירת אביו לא התמנה אב"ד רשמי לעיר. למינוי התלווה סכסוך ארוך עם הרב ברוך ייטלס שקידם עצמו כמועמד לאב"ד פראג. במהלך הסכסוך האשים הרב לנדא את ייטלס בגניבה ספרותית מדרשותיו. הרב ייטלס מצדו הגיב בפרסום ספר בעילום שם נגד הרב לנדא, הספר "האורב" (סלוניקי תקנ"ה) מציג שני קונטרסים - "פלוגתיה דשמואל", המציג את עמדתו של הרב לנדא, ו"תיובתיה דשמואל", המשיב על טענותיו. המריבה נסובה בפומבי על מינויים של שני דייני העיר האחרים, הרב יעקב גינצבורג מחבר "זרע יעקב" והרב מיכאל בכרך מחבר "ערוגת הבושם" כדיינים עצמאיים שאינם כפופים למרות ראש בית הדין. עם שוך הסכסוך חזרו השלושה לשתף פעולה בהנהגת הקהילה היהודית בפראג.
בתק"ס (1800) פרץ עימות קשה עם קהילת הפרנקיסטים הגדולה שחיה בעיר כמעט בגלוי ושסרה למרותה של הנביאה השבתאית רייזל איגר. בשיאו הושלכו לזמן מה לנדא והדיין אלעזר פלקלס, שתקפו את אויביהם קשות, לבית האסורים.
נפטר בכ"ח תשרי תקצ"ה ונקבר בבית העלמין היהודי בפראג-ז'יז'קוב.
תחרת חלונות

תחרת חלונות (באנגלית: Tracery) הם צלעות וקישוטי אבן שנועדו לעטר חלונות ויטראז' ולהחזיק את הזכוכית הצבעונית. תחרת החלונות הייתה נפוצה בעיקר באדריכלות הגותית ובה הגיעה לשיאה. לעיתים, המונח מתייחס גם לתחרת אבן שלא מקשטת חלונות אלא אלמנטים אחרים של המבנה, כגון קמרון (אדריכלות), דבר שהיה נפוץ בסגנון הגותי הניצב באנגליה. השם בעברית לאלמנט אדריכלי זה ניתן עקב דמיונו לאריג תחרה אוורירי.
ישראל זאב גוסטמן

ביוגרפיה

נולד בליטא (אז בתחום המושב של האימפריה הרוסית) בשנת תרס"ז (1906). כבר בצעירותו נודע כעילוי ולמד בחברותא יחד עם הרב חיים שמואלביץ בגרודנה. כן למד מפי רבי שמעון שקופ בישיבת גרודנה. בגיל 21 התחתן עם בתו של הרב מאיר באסן שהיה ראש ישיבת רמיילס בווילנה, וחבר בית הדין של הרב חיים עוזר גרודזינסקי, גדול רבני ליטא באותה תקופה. בין האירוסין לנישואין נפטר הרב באסן והרב גוסטמן נבחר במקומו כרב וכחבר בית הדין למרות גילו הצעיר. כן היה ר"מ בישיבת רמיילס.
לאחר כניסת הנאצים לווילנה במלחמת העולם השנייה הם התעללו ברבני וילנה ובהם הרב גוסטמן, שאיבד דם רב והתעלף. לימים סיפר: "פעם אחת שכבתי בערימה של מתים וחשבתי שאני כבר בעולם האמת, יחד עם כל שאר המתים. ואז שמתי לב שרק אני זז, וידעתי שאני עדיין פה". הוא גזר את זקנו וחזר לגטו. בזמן האקציות הזהיר הרב גוסטמן יחד עם רבנים נוספים את ראש היודנראט יעקב גנס שלפי ההלכה אין הוא רשאי להסגיר יהודים לשלטון. בשלב מסוים הורה לכל מי שיכול שיברח מהגטו, וכך עשה בעצמו. בנו הקטן, מאיר, נלקח מידיו באקציית הילדים ונרצח על ידי הנאצים. אשתו בתו והוא ניצלו. לימים אמר כי הבזיון הגדול בחייו היה באותו הרגע כאשר לקחו את בנו מתוך ידיו.
לאחר המלחמה חזר לווילנה ועסק בדאגה לשארית הפליטה, בסידור ענייני הדת ובהתמודדות עם הבעיות הקשות של נישואין והתרת עגונות. כשנה לאחר המלחמה בעקבות התרעה של קומיסר קומוניסטי יהודי לפיה עומדים לשלוח אותו לסיביר, ברח לצרפת בתקווה להגיע לארץ ישראל. אולם הוא לא הצליח להשיג סרטיפיקט, ובהשתדלות הרב אליעזר סילבר ואנשי אגודת ישראל בצרפת סודרה לו נסיעה לארצות הברית באוניה של הצבא האמריקאי. בתיווכו של הרב משה פיינשטיין התמנה לראש ישיבת תומכי תמימים בניו יורק. לאחר ארבע שנים הקים את ישיבת "נצח ישראל - וילנא רמיילס", לזכר הישיבה בווילנה.
בשנת תשל"א עלה לישראל, ובעצת הרב מטשעבין הקים את ישיבתו בשכונת רחביה בירושלים, במבנה היסטורי הידוע כבית חבצלת. שיעוריו הצטיינו בעיון עמוק במיוחד. היה רגיל לתת שיעור בעיון בימי שני, שנמשך כארבע שעות. לשיעור זה היו רשאים להיכנס רק בני הישיבה ואורחים שקיבלו ממנו רשות מפורשת. בימי חמישי היה מעביר שיעור לאנשים עובדים ביידיש, והיה מקפיד לסיימו כעבור שעתיים כדי שיוכלו לחזור לעבודתם. את סיכומי שיעוריו הוציא כסדרת ספרים בשם "קונטרסי שיעורים". סביב ישיבתו התקבצה קהילה של תלמידי חכמים, בהם הרב אליעזר שפירא, חבר בית הדין הרבני הגדול, ושל אקדמאים, בהם פרופ' מנחם אלון ופרופ' ישראל אומן.
הרב גוסטמן נפטר בכ"ח בסיון תשנ"א (10 ביוני 1991) ונטמן בבית הקברות בהר הזיתים.
בתו היחידה הייתה נשואה לרב מיכל ברניקר, שעמד במקומו בראשות ישיבת "נצח ישראל" וערך והוציא לאור את סדרת הספרים של שיעורי חמיו "קונטרסי שיעורים". נפטר בתשע"ח.

יצירתו

יצירתו העיקרית בדפוס היא סדרת ספרי "קונטרסי שיעורים" על מסכתות התלמוד: גיטין, קידושין, בבא קמא, בבא מציעא בבא בתרא, נדרים וכתובות.
בספריו אלו באה לידי ביטוי גישת לימוד ייחודית, המשלבת ניתוח טקסטואלי צמוד המקדים את הנחת הסברות בביאור הסוגיה, בדומה לדרך הלימוד הבריסקאית בניתוח הטקסט של הרמב"ם, אלא שהוא מרחיב את השיטה גם לספרי ראשונים אחרים.
הספר כולל שיעורים שנמסרו במשך שעות ארוכות, במערכות שאורכן מגיע לעשרות עמודים.
חלק גדול של כתביו וקלטות שיעוריו נגנב, ובספרים שנדפסו הופיע פסק דין האוסר לרכשם שלא מהיורשים על פי דין.

השקפתו


הרב אליעזר מלמד מצטט בשמו שכל חייל שנהרג הוא "קדוש", ושאמרו בשמו שאם היה יותר צעיר הוא היה משתתף בעצמו במלחמת לבנון הראשונה.
משפחת המומינים - הסיפור על מגבעת המכשף

עלילת הספר

בעודם מטיילים על פסגת הר, מומינטרול, סניף וסנופקין מגלים מגבעת בעלת כוחות קסם שאבדה למכשף מסתורי. החבורה בתחילה אינה מודעת לכוחות רבי העוצמה של המגבעת, אך במהרה מגלים כי כל דבר שמושלך לתוך הכובע עובר טרנספורמציה. לדוגמה, קליפת ביצה אשר הושלכה אל תוך המגבעת הופכת לחמישה עננים עליהם החבורה רוכבת. למחרת העננים נעלמים ואיש אינו יודע מהיכן הם הגיעו. בהמשך מומינטרול מסתתר בתוך הכובע במהלך משחק מחבואים ובאופן זמני הופך ליצור משונה כאשר אף אחד מחבריו איננו מזהה אותו.
לאחר שהחבורה מגלה כי למגבעת כוחות קסם הם משתמשים בה כדי לבצע מספר טרנספורמציות. לאחר שמומינאמא ומומינאבא מגלים אודות כוחות הקסם של המגבעת הם מחליטים להיפטר ממנה וזורקים אותה לנהר. במהלך הלילה מומינטרול וסנופקין מאתרים בחשאי את המגבעת ומסתירים אותה במערה.
בהמשך משפחת המומינים שטה בסירה לאי קרוב על מנת לערוך שם פיקניק, אך נתקעים עליו בזמן סערה, ונתקלים בשמנטפים. בית המומינים הופך לג'ונגל לאחר שמומינאמא בטעות השליכה מספר ורדים אל תוך המגבעת. במהלך הלילה הג'ונגל נובל והצמחים המתים משמשים את משפחת מומין להסקה.
בהמשך טינגומי ובוב מגיעים לביקור בבית המומינים כאשר הם אוחזים במזוודה גדולה ובה אבן אודם אותה הם גנבו מהגרוק, שמגיעה לבית המומינים להחזירה, אך מסכימה לבסוף לקבל דבר אחר עבורה. בהמשך, בעת שמשפחת המומינים עורכת מסיבה מופיע המכשף, אשר דורש כי טינגומי ובוב יעבירו לרשותו את אבן האודם. בתמורה לאבן מגשים המכשף עבור כל הנוכחים במסיבה משאלה אחת.
התקפת שיבוש (קריפטוגרפיה)

בקריפטואנליזה התקפת שיבוש (fault attack) היא התקפת ערוץ צדדי קריפטוגרפית גנרית היעילה במיוחד כאשר הצופן מוטמע בחומרה ניידת כמו כרטיס חכם (ICC). ההתקפה בנויה משני צעדים, תחילה משבשים את פעולת המכשיר על ידי 'הזרקה' של סיביות שגיאה במיקומים מסוימים (לא ספציפיים) בשבב הזיכרון של הכרטיס כמו למשל בתאי SRAM ולאחר מכן מנתחים את התוצאה המשובשת בהשוואה לתוצאה נקייה בניסיון לשחזר את המפתח הסודי או המצב הפנימי של הצופן. ההתקפה ישימה כנגד כל סוג של פרימיטיב קריפטוגרפי, כמו הצפנה אסימטרית, צופן סימטרי או צופן זרם.

התקפת שיבוש דיפרנציאלית

ב-1997 פרסמו עדי שמיר מכון ויצמן ואלי ביהם הטכניון מאמר המפרט כיצד ניתן לשבור מערכת הצפנה סימטרית באמצעות התקפת שיבוש דיפרנציאלית בקיצור DFA. הם הדגימו התקפה כזו על DES המוגן בתוך חומרה חסינת מגע. ההתקפה אפשרית גם אם לא ידוע לתוקף מאומה אודות האלגוריתמים המוטמעים במערכת (כמו למשל אלגוריתם סקיפג'ק של ה-NSA שהמפרט שלו היה סודי והוא הוטמע בשבב חסין מפני מגע). בתנאי כמובן שהתוקף יכול להפעיל את המכשיר כרצונו, לכן ההתקפה אינה ישימה כנגד מחשב מרוחק דרך רשת האינטרנט. לפי מודל זה ההתקפה מתבצעת על מכשיר נייד או כרטיס חכם שהמידע הרגיש כמו מפתח הצפנה מוטמע בתוכו באופן שלא ניתן לגישה. ההנחה היא שהתוקף מסוגל בזמן אקראי כלשהו לשבש ארעית מספר מועט של סיביות במיקומים אקראיים. כלומר ברגע נתון מצבם יתחלף מאחד לאפס או להפך במהלך פעולת המכשיר. מיקום הסיביות השגויות או הזמן המדויק שבו ארעה השגיאה אינם ידועים לתוקף. בהתקפה הזו מצפינים פיסות מידע ידוע פעמיים, במצב רגיל ובמצב משובש. במקרה של צופן סימטרי בעל מבנה רשת פייסטל לדוגמה, אם השגיאה ארעה בחלק הימני של הסבב האחרון של הצופן, אזי בצד השמאלי הטקסטים יכולים להיות שונים רק בפלט הסיביות של תיבות ההחלפה (s-box) שהסיבית השגויה נכנסה כקלט. ההבדלים ניתנים לניתוח באמצעות קריפטואנליזה דיפרנציאלית, כלומר ניחוש סיביות שגויות וניתוח דיפרנציאלים שהתקבלו לעומת דיפרנציאלים צפויים וחשיפת מפתח ההצפנה. ביהם ושמיר הראו שההתקפה ישימה גם כאשר השיבוש פרמננטי ונעשה מראש.
רוחות אפלות מצחקקות

רוחות אפלות מצחקקות (באנגלית: Grim Grinning Ghosts) הוא שיר הנושא של מתקן הטירה המכושפת וטירת הרוחות בפארקי השעשועים של חברת וולט דיסני. השיר הולחן על ידי באדי בייקר ומילות השיר נכתבו על ידי אקס אנטנסיו.
מנגינת השיר מושמעת לכל אורך המתקן, אולם השיר במלואו ניתן לשמעה רק בסצנות בית הקברות בכל אחד מהמתקנים.

גרסאות שונות

במתקנים המצויים בדיסנילנד שבקליפורניה, בממלכת הקסם בדיסניוורלד שבפלורידה ובדיסנילנד שבטוקיו מופיעה גרסה זהה של השיר, כאשר בחלק חלק במתקן מופיעה גרסה שונה של השיר מנוגנת על ידי כלי נגינה שונים.
באחוזת רוח הרפאים בדיסנילנד שבפריז ישנה גרסה נפרדת של השיר התואמת את עלילת המתקן המבוססת על סיפורי מערבונים.
הקטע הידוע ביותר הוא חלק השיר המושר על ידי פסלי הרוחות בבית הקברות:
When the crypt doors creak

And the tombstones quake,

Spooks come out for a swinging wake.

Happy haunts materialize,

And begin to vocalize.

Grim grinning ghosts come out to socialize.
תרגום:
כאשר דלת חדר הקבורה חורקת

ורועדות המצבות

רוחות מתעוררות ויוצאות לשיר

רוחות שמחות נהפכות גשמיות

ומתחילות להשמיע את שירתן

רוחות אפלות מצחקקות יוצאות ליהנות בחברה

הסרט הטירה המכושפת

כאשר חברת סרטי וולט דיסני הפיקה את הסרט "הטירה המכושפת", מלחין הסרט, מאר מאנסינה התבסס על המנגינה בהלחנת פסקול הסרט.